ওয়েব ডেস্ক : ফের কলকাতা হাইকোর্টের তোপের মুখে রাজ্য সরকার। দুর্গা পূজার বিসর্জন সংক্রান্ত বিজ্ঞপ্তি নিয়ে এবার রাজ্য সরকারকে তিরস্কার করল হাইকোর্ট। অস্থায়ী প্রধান বিচারপতি রাকেশ তিওয়ারির প্রশ্নের উত্তরে রীতিমতো বেকায়দায় পড়েতে হয়েছে রাজ্য সরকারকে। সম্প্রতি মুখ্যমন্ত্রী ঘোষণা করেন, ১ অক্টোবর মহরম পালন করা হবে। সেই জন্য ৩০ সেপ্টেম্বর রাত ১০টার পর থেকে ২ অক্টোবর সকাল পর্যন্ত রাজ্যে দুর্গাপুজোর বিসর্জন দেওয়া যাবে না। এই ঘোষণার বিরুদ্ধে কলকাতা হাইকোর্টে একটি মামলা করা হয়। সেই মামলার শুনানি ছিল আজ। ''মুখ্যমন্ত্রী বলছেন এখানে সম্প্রীতি আছে? তাহলে একসঙ্গে দু'‍ধর্মের অনুষ্ঠানে রাজ্য আতঙ্কিত কেন?'' শুনানি চলাকালীন প্রশ্ন প্রধান বিচারপতি আর কে তিওয়ারির। ''কোনও ভিত্তি ছাড়া নিজের মতামত চাপানো যায় না।  দু'‍ধর্মের মানুষ কি একসঙ্গে উত্‍সব পালন করতে পারেন না?'' প্রশ্ন প্রধান বিচারপতির। আগামীকাল এই মামলায় রায় ঘোষণা করবে আদালত।